તાજેતરના વર્ષોમાં થયેલ બેંક કૌભાંડોમાં, તાજેતરમાજ પંજાબ નેશનલ બેંક(પીએનબી)ના કૌભાંડનો ઉમેરો થયો છે. પીએનબીના કેસમાં બે બાબતોને તાત્કાલિકરૂપે ધ્યાનમાં લેવાવી જોઈએ. એક, એ સ્પષ્ટ છે કે આ બેંક છેતરપીંડી સુનિયોજિત હતી. બેન્કની છેતરપીંડી એ એક એવી પરિસ્થિતિ છે કે જેમાં તેના કર્મચારીઓ કે બહારના લોકો બેન્કની જવાબદારી અને જોખમે તેના નિયમોની અવગણના કરે છે. પોતાના શેરધારકો અને પ્રબંધકોને લાભ આપવા માટે, ગ્રાહકો અને કરદાતાઓની જવાબદારી અને જોખમે, બેંક પોતેજ પોતાના નીતિ નિયમોનું ઉલ્લંઘન કરે તેના કરતા આ જુદી પરિસ્થિતિ છે. બિન ઉત્પાદક અસ્કયામતો (એનપીએ) છેતરપીંડીને કારણે પણ હોય શકે (બેંક કર્મચારી અને લોનધારકની મીલીભગત થી) અને એવું પણ બને કે ધંધામાં ખરેખર મુશ્કેલીઓ ઉભી થવાથી એનપીએ ઉભી થઇ હોય.